# מסלול הטבה מס' 41: הסדנה- איגוד ללימודי טכנולוגיה מתקדמת (פיילוט)

## כללי

* 1. הרשות הלאומית לחדשנות טכנולוגית (להלן: "**רשות החדשנות**") מסייעת ומעודדת במישרין או בעקיפין חדשנות טכנולוגית בישראל באמצעות מגוון כלים ופעולות המבוצעות על ידה.
  2. מטרת מסלול הטבה מס' 41 – הסדנה- ללימודי טכנולוגיה מתקדמת (פיילוט) (להלן: "**מסלול ההטבה**") הינה לעודד פעילות משותפת של מספר חברות הייטק לפיתוח הכשרה משותפת במקצועות פיתוח מתקדמים, הכל כפי שיפורט להלן.
  3. ההכשרות מיועדות למהנדסים ואנשי פיתוח בהייטק אשר יכולים ומעוניינים לשדרג את יכולותיהם ולרכוש את ידע ומיומנויות במקצועות פיתוח מתקדמים. כך, ההכשרות תסייענה בצמצום המחסור באנשי פיתוח מיומנים שקיים בתעשיית ההייטק ותחזקנה את התעשייה בישראל בפרט ואת כלכלת ישראל בכלל, זאת תוך הפקת המרב מהמשאבים ומהידע הקיימים בתעשיית ההייטק, כפי שיבוא לידי ביטוי בפעילות משותפת במסגרת האיגוד ללימודי טכנולוגיה מתקדמת.
  4. הסיוע אשר יוענק במסגרת מסלול ההטבה, יינתן לאיגוד ללימודי טכנולוגיה מתקדמת, בגין פיתוח והפעלה של מערך הכשרה של זכאים להכשרה במקצועות פיתוח מתקדמים, שהביקוש להם גובר בעקבות גלי הטכנולוגיה הנוכחיים והעתידיים בהיקף ובאיכות המתאימים לצורכי תעשיית ההייטק.

## הגדרות

במסלול הטבה זה תיוחד למונחים הבאים ההגדרה המופיעה בסעיף זה, זולת אם נאמר אחרת בגוף מסלול ההטבה:

* 1. **"איגוד ללימודי טכנולוגיה מתקדמת"**מבקש אשר בקשתו אושרה על-ידי ועדת המחקר בהתאם להוראות מסלול הטבה זה.
  2. **"אתר האינטרנט"**אתר האינטרנט של רשות החדשנות שכתובתו: www.innovationisrael.org.il.
  3. **"בוגרי הכשרה"**   
     זכאים להכשרה שהשתתפו במערך הכשרה של איגוד ללימודי טכנולוגיה מתקדמת ועמדו בהצלחה במטלות הסיום (כדוגמת מבחן או פרויקט גמר), הכל כפי שאושר על-ידי ועדת המחקר.
  4. **"הוועדה"** **או** **"ועדת המחקר"**   
     כמשמעה בסעיף 3 להלן, אשר תשמש כוועדת המחקר (כמשמעותה בחוק החדשנות) לצורך מסלול הטבה זה.
  5. **"הכשרה משותפת"**    
     הכשרה המשמשת לפיתוח מקצועי במקצועות פיתוח מתקדמים עבור חברות ההייטק החברות באיגוד ללימודי טכנולוגיה מתקדמת.
  6. **"התמחות מעשית"**תקופת עבודה מעשית במקצוע פיתוח מתקדם שנלמד במהלך מערך ההכשרה, הכוללת הובלת פרויקט או חלק מפרויקט באופן עצמאי תחת הנחייה ו/או הדרכה**.**
  7. **"זכאי להכשרה"**תושב/ת ישראל, בן/בת 18 ומעלה, המועסק/ת על-ידי חברת הייטק החברה באיגוד ללימודי טכנולוגיה מתקדמת, אשר עבר/ה בהצלחה את המיון לצורך קבלה למערך ההכשרה של האיגוד ללימודי טכנולוגיה מתקדמת ו/או עמד בתנאים שנקבעו לכך (ככל שנקבעו).
  8. **"חברות הייטק"**   
     תאגידים, שהתאגדו כדין בישראל ופועלים בהתאם לדיני מדינת ישראל, שעיקר פעילותם בענף תעשיות טכנולוגיה עילית (ענפים 21, 26 ו-303 לסיווג האחיד של ענפי הכלכלה), או בשירותים עתירי ידע טכנולוגי בענפי התוכנה (ענף 62 לסיווג האחיד של ענפי הכלכלה), שירותי מידע (ענף 631 לסיווג האחיד של ענפי הכלכלה למעט "שירותי מידע אחרים") ומחקר ופיתוח (ענף 721 לסיווג האחיד של ענפי הכלכלה) כהגדרתם בידי הלשכה המרכזית לסטטיסטיקה.
  9. **"חוק החדשנות"**החוק לעידוד מחקר, פיתוח וחדשנות טכנולוגית בתעשייה, תשמ"ד-1984.
  10. **"מבקש"**קבוצה של חברות הייטק, אשר הגישה בקשה לקבלת הטבה מכוח מסלול הטבה זה, לצורך ביצוע תכנית להכשרה ולהדרכה משותפת של כוח אדם מיומן לתעשיית ההייטק במקצועות פיתוח מתקדמים.
  11. **"מחקר", "פיתוח", "תכנית" ו-"תכנית מאושרת"**כהגדרת מונחים אלה בחוק החדשנות.
  12. **"מימון משלים"**   
      מימון האיגוד ללימודי טכנולוגיה מתקדמת, כפי שהוצג בבקשה לקבלת המענק במסלול ההטבה, אשר אינו מימון מטעם רשות החדשנות או המדינה.
  13. **"מענק"**מימון הניתן על-ידי רשות החדשנות לאיגוד ללימודי טכנולוגיה מתקדמת לשם ביצוע התכנית המאושרת שאושרה על ידי הוועדה. יובהר, כי לא יינתן מימון בגין בניית קהילה ושיתוף ידע.
  14. **"מערך הכשרה"**תכנית להכשרה במקצועות פיתוח מתקדמים שכוללת הכשרה משותפת למספר חברות הייטק החברות באיגוד ללימודי טכנולוגיה מתקדמת. התכנית יכולה לכלול גם התמחות מעשית באחת מאותן החברות עבור הזכאים להכשרה מקרבה. על התכנית לכלול פירוט של תכני ההכשרה המשותפת וההתמחות המעשית (אם קיימת) ושל סגל המדריכים שיפעל במסגרת האיגוד ללימודי טכנולוגיה מתקדמת, הכל כמפורט להלן.
  15. **"מקצועות פיתוח מתקדמים"**מקצועות ו/או עיסוקים בתעשיית ההייטק שזוהו במחקרים, בסקרים או באמצעים אחרים על-ידי רשות החדשנות כמקצועות שהביקוש להם גובר בעקבות גלי הטכנולוגיה העתידיים, ואשר יפורטו בנספח לנהלים שיאושרו על-ידי ועדת המחקר ויעודכנו מעת לעת.
  16. **"תקציב מאושר"**סך התקציב של האיגוד ללימודי טכנולוגיה מתקדמת המורכב מהמענק והמימון המשלים, כפי שאושר על-ידי הוועדה.

## הוועדה

* 1. **הרכב הוועדה** 
     1. ועדת המחקר הפועלת מכוח מסלול הטבה מס' 34 של רשות החדשנות – תכנית לעידוד סיירות תכנות (פיילוט), תשמש כוועדת המחקר הפועלת במסגרת מסלול הטבה זה.
     2. להרכב ועדת המחקר הנ"ל יתווסף עובד נוסף מטעם רשות החדשנות שימנה המנהל הכללי של רשות החדשנות – חבר.
  2. **תפקידי הוועדה וסמכויותיה**
     1. לוועדת המחקר הסמכות לקבל כל החלטה הדרושה לשם הפעלת מסלול ההטבה (ככל שאינן סותרות את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה:
        1. לבחון את הבקשות המוגשות במסגרת מסלול ההטבה בהתאם לתנאי הסף ואמות המידה ולאשר אותן.
        2. לעשות כל פעולה לצורך בחינה וההערכה של מצגיהם של המבקשים, לרבות בנוגע לאופן ביצוע התכנית.
        3. לקבוע תנאים מוקדמים לכניסת אישור התכנית לתוקף.
        4. לקבוע את התנאים לביצוע התכנית המאושרת, לרבות אבני דרך, לוחות זמנים ותקופת התכנית.
        5. לדון בכל בקשה המוגשת במסגרת מסלול ההטבה.
        6. לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבוקש לבצע בתכנית המאושרת לעומת הבקשה המקורית.
        7. לעקוב אחר ביצועה של תכנית מאושרת, ולהחליט האם לקבוע לה תנאים ואבני דרך.
        8. לאשר הארכת תקופת הביצוע של התכנית המאושרת ללא תוספת תקציבית עד לניצול מלא של התקציב המאושר.
        9. לאשר קיצור תקופת הביצוע של התכנית המאושרת ככל שנוצל התקציב המאושר במלואו והוגשמו יעדי התכנית המאושרת.
        10. לבטל או להפסיק תמיכה בתכנית מאושרת.
        11. לקבוע ולפרסם נהלים לביצוע מסלול הטבה זה ומסלולי המשנה שבו.
     2. ראש רשות החדשנות יהיה רשאי למנות ועדות משנה מקרב חברי ועדת המחקר ולקבוע את פעולות העזר שוועדות המשנה יוכלו לבצע לשם פעילות הוועדה.
  3. **גמול**

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה.

* 1. **ממלא מקום יו"ר הוועדה**
     1. אחד מחברי הוועדה מקרב עובדי רשות החדשנות אשר ימונה ע"י ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
     2. עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.

## אופן הגשת הבקשה

* 1. הליך הגשת הבקשה יעשה באחת או יותר משתי הדרכים המפורטות להלן, כפי שייקבע על-ידי רשות החדשנות בהודעות שתפורסמנה באתר האינטרנט מעת לעת:
     1. **קול קורא**
        1. רשות החדשנות תפרסם מעת לעת, פניה לציבור להגשת בקשות. הפניה לציבור תכלול, בין היתר, את מקצועות הפיתוח המתקדמים הרלוונטיים לאותו קול קורא, אופן הגשת הבקשות והמועד האחרון להגשת הבקשות. בקשה לקבלת הטבה תיעשה בכפוף ובהתאם לתנאים שיפורטו בפניה לציבור.
        2. בפני הוועדה תובאנה כל הבקשות שהוגשו עד למועד האחרון להגשת הבקשות והן ייבחנו זו מול זו, בהתאם לתקציב שהוקצה לקול הקורא. יובהר, כי הוועדה לא תדון בבקשות שהוגשו באיחור.
     2. **הגשה במועדים שנקבעו מראש** 
        1. הגשת בקשות לקבלת הטבה תתאפשר במספר מועדים קבועים מראש במהלך השנה, בהתאם להוראות שיצוינו בנהלי מסלול ההטבה. הגשת הבקשות תתאפשר באחד או יותר ממקצועות הפיתוח המתקדמים ו/או במקצוע אחר שיאושר בעת הדיון בוועדה כמקצוע פיתוח מתקדם.
        2. בפני הוועדה תובאנה כל הבקשות שהוגשו עד למועד האחרון להגשת בקשות והן ייבחנו זו מול זו, בהתאם לתקציב שהוקצה לאותו מועד הגשה. יובהר, כי הוועדה לא תדון בבקשות שהוגשו באיחור.
  2. **תנאי הסף**

על מגיש בקשה במסגרת מסלול הטבה זה לעמוד להנחת דעתה של ועדת המחקר בכל תנאי הסף הבאים במצטבר. יובהר ויודגש כי די באי-עמידה באחד מתנאי הסף הבאים כדי להביא לפסילת הבקשה כולה:

* + 1. קיומו של מזכר הבנות או הסכם בין קבוצת חברות ההייטק השותפות במבקש, שמהווה את הבסיס המשפטי לפעילות המבקש, ומפרט את יעדי התוכנית, את חובותיו וזכויותיו של כל אחת מהן כלפי השאר ושל כולן יחד כלפי רשות החדשנות.
    2. מספר השותפים במבקש לא יפחת מחמש חברות הייטק. יובהר ויודגש, כי חברות בבעלות משותפת, בין אם במישרין ובין אם בעקיפין, בשיעור של 100%, יחשבו כחברת הייטק אחת לצורך מניין השותפים כנדרש בסעיף זה.
    3. היותן של כל אחת מחברות ההייטק החברות במבקש בעלת פעילות מחקר ופיתוח בתחומי פעילות האיגוד ללימודי טכנולוגיה מתקדמת.
    4. הוועד המנהל/הדירקטוריון של המבקש יכלול נציגים של לפחות 5 חברות הייטק החברות בו.
    5. המבקש אינו עומד לקבל, לשם ביצוע התכנית, סיוע מימוני מהממשלה או מרשות החדשנות שלא לפי הוראות מסלול הטבה זה.
    6. המבקש אינו בעל חשבונות מוגבלים ואינו נמצא בתהליך כינוס נכסים, הקפאת הליכים, פירוק וכדומה.
    7. המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.
  1. **טופס הבקשה ומסמכים נלווים**
     1. בקשה לקבלת הטבה תוגש לרשות החדשנות על גבי טפסים ייעודיים, ערוכים לפי הכללים והנהלים שהוועדה קבעה או תקבע מפעם לפעם, ותלווה במסמכים נוספים, לפי דרישת הוועדה ו/או רשות החדשנות ו/או מי מטעמן.
     2. במסגרת הטופס הייעודי יידרש המבקש לפרט, בין היתר, את המרכיבים כדלקמן:
        1. מנגנון המיון והקבלה של הזכאים להכשרה.
        2. תכני ההכשרה המשותפת, ובכלל זה, תכני הלימוד, היקף שעות הלימוד ומטלות הסיום.
        3. תכני ההתמחות המעשית (במידה וישנה), ובכלל זה, תיאור הפרוייקט, היקף שעות ההתמחות, יעדי ההתמחות ותיאור אופי הליווי והחניכה.
        4. הרקע והניסיון של סגל המרצים והמדריכים.
        5. מידת ואופי המעורבות בפעילות של כל אחד מחברי האיגוד ללימודי טכנולוגיה מתקדמת וכן של ספקים חיצוניים (ככל שישנם כאלה).
        6. תכניות פעילות להפצת ידע ובניית קהילה בתחום פעילות האיגוד ללימודי טכנולוגיה מתקדמת, לרבות תכני הפעילות.
     3. את הטפסים המלאים להגשת בקשה לקבלת הטבה, ניתן יהיה להוריד באתר האינטרנט.

## בחינת הבקשות

* 1. **אמות מידה**הוועדה תשקול את הבקשות שעברו את תנאי הסף ותעריך את טיבן בהתאם לאמות המידה המפורטות להלן:
     1. **איכות הבקשה**   
        במסגרת אמת מידה זו ייבחנו המרכיבים כדלקמן:
        1. מידת התרומה של התכנית להגדלת כוח האדם המיומן במקצועות הפיתוח המתקדמים בתעשיית ההייטק.
        2. איכות מנגנוני הסינון והמיון המוצעים בתכנית, ובכלל זה היותם הולמים את רמת מערך ההכשרה המוצע.
        3. מידת היות תכני מערך ההכשרה המוצעים עדכניים והולמים את צרכי תעשיית ההיי-טק, וניתנים ליישום ביותר מחברת הייטק אחת.
        4. מידת היות מנהל האיגוד ללימודי טכנולוגיה מתקדמת בעל השכלה ו/או ניסיון רלוונטיים להובלת הכשרה טכנולוגית.
     2. **איכות מערך ההכשרה**במסגרת אמת מידה זו ייבחנו המרכיבים כדלקמן:
        1. איכות מרכיב ההכשרה המשותפת והרלוונטיות שלה לתעשיית ההייטק בכלל ולחברי האיגוד להכשרה ללימודי טכנולוגיה בפרט.
        2. איכות מרכיב ההתמחות המעשית.
        3. מידת ההתאמה בין היקף שעות מערך ההכשרה לבין יעדי ההכשרה המוצעים, לרבות השילוב של הכשרה מעשית ותיאורטית.
        4. איכות סגל המרצים והמדריכים והיקף ניסיונם בהדרכה בכלל ובמקצועות הפיתוח המתקדמים בפרט (לרבות עובדים בחברות ההייטק החברות באיגוד ללימודי טכנולוגיה מתקדמת, ספקים חיצוניים או מדריכים מחו"ל).
        5. מידת המעורבות של כל אחת מחברות ההייטק החברות באיגוד ללימודי טכנולוגיה מתקדמת בהעברת ההכשרה המשותפת לזכאים להכשרה.
     3. **חברי האיגוד ללימודי טכנולוגיה** **מתקדמת**   
        במסגרת אמת מידה זו תינתן עדיפות לתמהיל מגוון של חברות ההייטק החברות במבקש, בשים לב להיקף המועסקים בכל אחת מהן, ולהיותן חברות ישראליות המצויות בבעלות של חברת אם ישראלית או חברת אם זרה. בנוסף, תינתן עדיפות למבקש בו שותפות חברות הייטק בעלות רמת חדשנות טכנולוגית גבוהה.

לעניין סעיף זה: "חברת אם ישראלית" - חברה המאוגדת כדין בישראל ופועלת בהתאם לדיני מדינת ישראל (ואשר אינה "חברת חוץ" כהגדרת מונח זה בחוק החברות התשנ"ט-1999); "חברת אם זרה" - חברה המאוגדת כדין מחוץ למדינת ישראל.

* + 1. **בניית קהילה ושיתוף ידע**   
       במסגרת אמת מידה זו ייבחנו המרכיבים כדלקמן:
       1. איכות המרכיב לשיתוף ידע ובניית קהילה באמצעים שונים, כדוגמת מפגשים, אירועים, וובינרים ומאגר ידע משותף.
       2. היקף המועסקים בתעשיית ההייטק אליהם מיועד לפנות האיגוד ללימודי טכנולוגיה מתקדמת במסגרת הפעילות לבניית הקהילה בתחום פעילותו.
    2. **התרשמות כללית של הוועדה**במסגרת אמת מידה זו ייבחנו המבקש והבקשה שהוגשה על-ידו, לרבות המרכיבים כדלקמן:
       1. רמת החדשנות הטכנולוגית של תכנית ההכשרה המשותפת שתפותח על-ידי האיגוד ללימודי טכנולוגיה מתקדמת.
       2. התשואה העודפת של התכנית המאושרת, על כלל מרכיביה, למשק בישראל.
  1. יובהר, כי הוועדה תהא רשאית לזמן את המבקשים להצגת הבקשות בפני חברי הוועדה, בהתאם להנחיות שיפורסמו לכלל המבקשים באתר האינטרנט. ככל שהוועדה לא תממש את זכותה להזמין את המבקשים להצגת הבקשות, אמת מידה זו תיבחן על בסיס המסמכים שיוגשו במסגרת הבקשה.
  2. **חובות האיגוד ללימודי טכנולוגיה** **מתקדמת**
     1. להעסיק מנהל מקצועי, שינהל את פעילות האיגוד ללימודי טכנולוגיה מתקדמת, בהיקף משרה שלא יפחת מ-50%, במהלך כל תקופת הפעילות.
     2. לבצע את התכנית המאושרת, הכוללת הן את מערך ההכשרה והן מרכיב של בניית קהילה ושיתוף הידע. יובהר, כי מרכיב ההכשרה המשותפת לא יפחת מ-60% מכלל התכנית המאושרת ומרכיב בניית הקהילה ושיתוף הידע לא יפחת מ-5% מכלל התכנית המאושרת.
     3. חברות ההייטק, החברות באיגוד ללימודי טכנולוגיה מתקדמת, יעבירו בעצמן 20% לפחות מסך שעות התכנית המאושרת, במרכיב של ההכשרה המשותפת (וללא המרכיב של ההתמחות המעשית) ו/או במרכיב של בניית הקהילה ושיתוף הידע.
     4. להכשיר 200 זכאים להכשרה לפחות במהלך תקופת התכנית המאושרת.
     5. לעקוב אחר הצרכים החדשים של חברי האיגוד ללימודי טכנולוגיה מתקדמת, ובמידת הצורך לעדכן את התכנים המועברים וליצור הכשרות משותפות חדשות.
     6. להגיש לאישור הוועדה עדכון בהכשרות המשותפות הקיימות אשר מתוכנן בתכניהן שינוי בשיעור של 25% ומעלה מהיקף השעות לעומת התכנים שהובאו לאישור הוועדה.
     7. להגיש לרשות החדשנות דו"חות פעילות כפי שייקבע בנהלי מסלול ההטבה.

## המענק וזכויות האיגוד ללימודי טכנולוגיה מתקדמת

* 1. אישרה הוועדה איגוד ללימודי טכנולוגיה מתקדמת ואת מערך ההכשרה, תידרשנה השותפות במבקש שהגיש את הבקשה להירשם כדין בישראל כתאגיד ללא כוונת רווח ולהציג את ההסכם החתום ביניהן, זאת בהתאם לנהלי רשות החדשנות לעניין זה.
  2. לאחר מכן יידרש האיגוד ללימודי טכנולוגיה מתקדמת לחתום על כתב התחייבות ודף תקציב בנוסח שייקבע על-ידי רשות החדשנות. יובהר ויודגש, כי האישור יכנס לתוקפו לאחר החתימה על כתב ההתחייבות ודף התקציב כאמור והוצאת כתב אישור על-ידי רשות החדשנות, אשר יכלול בין היתר את תקופת הפעילות (כמפורט להלן).
  3. גובה התקציב המאושר לא יעלה על 2 מיליון ש"ח לשנה. היקף המענק לתכנית המאושרת (ללא מרכיב בניית קהילה ושיתוף ידע) יהא 66% מהתקציב המאושר.
  4. עם הוצאת כתב האישור, תעביר רשות החדשנות לאיגוד ללימודי טכנולוגיה מתקדמת מקדמה (מתוך המענק), בהתאם לנהלי מסלול ההטבה.
  5. יתרת המענק תועבר לאיגוד ללימודי טכנולוגיה מתקדמת לאחר ביצוע בפועל של התכנית המאושרת, ובהתאם לנהלי מסלול ההטבה.
  6. איגוד ללימודי טכנולוגיה מתקדמת יהא רשאי להגדיר כללי הצטרפות ואת התמורה עבור ההכשרה המשותפת גם לגורמים שאינם מועסקים על ידי חברות ההייטק החברות בו באישור מראש של ועדת המחקר.

## תקופת הפעילות

* 1. תכנית מאושרת תהא לתקופת פעילות של שלוש שנים, עם אפשרות להארכה של עד שלוש שנים נוספות, זאת בכפוף להארכת תחולת מסלול ההטבה.
  2. יש להגיש את הבקשה להארכת תקופת הפעילות במחצית הראשונה של שנת ההפעלה השלישית והיא תיבחן על-ידי הוועדה, כפי שיוגדר בנהלי מסלול ההטבה.

## פיקוח ובקרה

האיגוד ללימודי טכנולוגיה מתקדמת מתחייב בכל עת לאפשר לרשות החדשנות, או למי מטעמה (לרבות גורמים חיצוניים), לבקר את פעולותיו, במועדים ובתנאים שיקבעו על ידם ולפעול על פי הנחיות רשות החדשנות כפי שייקבעו מעת לעת**.**

## ביטול או הפסקת מתן ההטבות

אם איגוד ללימודי טכנולוגיה מתקדמת שקיבל כתב אישור לא עמד בתנאי מסלול הטבה זה, החלטת ועדה, כתב האישור, כתב ההתחייבות, נהלי מסלול ההטבה או בכל תנאי אחר שמחויב לעמוד בו, תראה בכך הוועדה הפרה יסודית של תנאי מסלול ההטבה ורשאית היא להחליט על כל פעולה המפורטת בחוק החדשנות, לרבות פרק ח' לחוק החדשנות.

## תקציב

* 1. מובהר כי רשות החדשנות רשאית לעדכן מעת לעת את הסכומים הנקובים במסלול הטבה זה.
  2. מתן הסיוע והפעלת מסלול הטבה זה כפופים לאישור התקציב מדי שנה בשנה, למגבלות התקציב ולתקציב המאושר למסלול הטבה זה. בכל מקרה אין לראות במסלול הטבה זה התחייבות מטעם רשות החדשנות לתשלום כלשהו.
  3. במידה ובמועד ההקצאה טרם אושר תקציב רשות החדשנות, יהיה אישור המענק כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב המדינה על-ידי הגורמים הרלוונטיים, לפי המוקדם מבניהם.
  4. בכל מקרה אין לראות במסלול הטבה זה התחייבות מטעם רשות החדשנות לאשר בקשות או להעביר תשלום כלשהו.

## שונות

* 1. הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם וככל שנקבעו) יחולו על מסלול הטבה זה, בשינויים המחוייבים ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות), סעיף 15כ"ח לחוק החדשנות (החלת דינים), סעיף 15ל' לחוק החדשנות )הכנסות הרשות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות).
  2. נהלים וכללים של מסלול ההטבה, כפי שייקבעו ויפורסמו מעת לעת על ידי הוועדה, הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים או הכללים, תגברנה הוראות מסלול הטבה זה.
  3. נהלים, כללים הודעות וכיוצ"ב שיקבעו ביחס למסלול הטבה זה יפורסמו באתר האינטרנט.
  4. בכל מקרה אין לראות במסלול הטבה זה התחייבות מטעם רשות החדשנות לאשר את הבקשות השונות או להעביר תשלום כלשהו.

## תחולה

הוראות מסלול ההטבה תוקנו ביום 25 בפברואר 2020, והן מחליפות את הוראות מסלול ההטבה מיום 3 בנובמבר 2019. מסלול הטבה זה יופעל במתכונת פיילוט בשנים 2022-2019. בתום תקופה זו, יוחלט על-ידי רשות החדשנות האם ובאיזה אופן להמשיך בהפעלתו.